Laupäev, 29. oktoober 2016 – Paldiskis elav 17-aastane Magnus koos teiste enamasti alaealiste sõpradega tuli ühe täisealise tuttava juurest kodupeolt. Südaöö paiku vajus napsitanud noorte kamp laiali ja igaüks suundus oma koju. Enda sõnul kaks-kolm jooki teinud Magnus võttis aga ette väikese ringi ja kohtus Adamsoni tänaval toidupoe lähedal 50-ndates mehega. Magnus küsis silmnähtavalt vindiselt vastutulijalt enda sõnul suitsu. Adidase dressides võõras keeldus ja poiss läks endast välja. Üllatuslikult otsustas ta järgnevat ise filmida.

Klipi pikkus oli vaid üheksa sekundit, aga selgelt oli aru saada, kuidas Magnus, telefon ühes käes, meest lõi mispeale ohver langes teadvusetult maha. Sellega video lõppes. Magnus on pärit pealtnäha korralikust, majanduslikult edukast perest, kus on olemas ema ja isa. Tal oli küll õpetajate sõnul probleeme õppimise ja keskendumisega ning olnud varem probleeme alkoholi ja avaliku korra rikkumisega, aga nii drastilisi arenguid oli raske ette ennustada – eriti veel seda, mis edasi juhtus. Löönud mehe nokauti, tegi nooruk abitust ohvrist pilti, aga sellega asi ei piirdunud.

„Siis ta lohistas teda kõrvale asuvasse võsasse. Võttis tal seljast Adidase dressid, dressipluusi ja dressipüksid, et need endale võtta,” ütles vanemprokurör Saskia Kask.

Põhja prefektuuri kriminaalbüroo talituse juhi Roger Kummi sõnul hakkas ohver dressipluusi ära võttes teadvusele tulema ja see segas Magnust, mistõttu ta pussitas ohvrit. „Täpsemalt lõi teda 11 korda noaga,” sõnas Kumm.

„Menetlus näitas, et ta soovis neid dresse saada, küll aga jääb arusaamatuks miks just neid dresse, sest me justnimelt räägime Adidase brändi kandvatest dressidest,” ütles Kumm. Tema sõnul oli Magnus pärit suhteliselt korralikust perest, kus rahalise poole pealt probleeme ei olnud.

Mõni minut hiljem, olles veel tänaval, kirjutas Magnus Facebookis sõbrannale ja saatis vestlusesse video löömisest. Järgnes juba grupivestlus, mida nägi 16 noort, kellest paljud Magnuse koolikaaslased.

Prokuröri sõnul postitas Magnus grupile pikali löödud kannatanust ka fotod, mille juures oli ärpleva ja hoopleva sõnumi. „Ja selle üle seal siis sotsiaalmeedia grupis arutati, aga keegi kuskile ei teatanud, ei rääkinud ei vanematele, rääkimata siis politseile teatamisest või midagi sellist,” nentis Kask.